रायपुर. बस्तर, रायपुर और दुर्ग के कुछ इलाकों में शनिवार को भारी बारिश होने की संभावना है। मौसम विज्ञानियों के मुताबिक उत्तर बंगाल की खाड़ी और आसपास कम दबाव का क्षेत्र बना हुआ है। पिछले 24 घंटे के दौरान घरघोड़ा में सबसे ज्यादा 150 मिमी बारिश हुई है। बेमेतरा में 130, अंतागढ़ में 90, माकड़ी में 80 और सिमगा में 70 मिमी पानी गिरा है। मौसम विभाग ने राजधानी रायपुर में एक-दो बार भारी बारिश की चेतावनी जारी की है। दोपहर में करीब डेढ़ घंटे में 27 मिमी बारिश हो गई। रात करीब नौ बजे फिर तेज बारिश शुरू हो गई। देर रात तक रुक-रुककर बारिश होती रही। बताया गया कि प्रदेश में मानसून सक्रिय है। उत्तरी छत्तीसगढ़ और आसपास तथा बंगाल की खाड़ी में सिस्टम बना हुआ है। इसके प्रभाव से रायपुर सहित प्रदेशभर में बारिश हो रही है। रायपुर के अलावा दुर्ग और राजनांदगांव में भी भारी बारिश होने की संभावना है।